
I. 
Charakteristika

1.  Mlyny sú vo všeobecnosti kvalifikované ako prevádzky s vysokým požiarnym nebezpečenstvom. Objekty mlynov sú viacposchodové budovy, ktorých jednotlivé poschodia sú prepojené vlastnou technológiou. Staršie prevádzky mlynov majú technologickú časť prevažne z dreva (rôzne potrubia na prepravu obilia a múky). Riziko vzniku požiaru hrozí najmä v dôsledku explózie obilného a múčneho prachu. Okrem toho je v týchto objektoch hustá a rozvetvená elektrická sieť, ktorá vytvára ďalšie potenciálne požiarne nebezpečenstvo.

2.  Základné jednotky mlynskej výroby tvoria sklady obilia, čistiareň s prípravňou, vlastný mlyn, sklad a expedícia hotových výrobkov. Samotná výroba je sústredená do samostatných požiarnych úsekov. Prepojenie jednotlivých častí prevádzok je zabezpečené požiarnymi uzávermi.

3.  
Najväčšie nebezpečenstvo predstavuje čistiareň obilia. Obilie sa dopravuje zo sila do čistiarne mechanicky závitovými transportérmi alebo korčekovými výťahmi. Samotný mlyn je vybavený valcovými stolicami vybavenými samostatnými elektromotormi, ktoré sa zapínajú a vypínajú z velína. Výkonné rovinné vysávače vysávajú všetky pasáže a triedia melivo na príslušné frakcie. Nad rovinnými vysávačmi sú inštalované odlučovače a utesňovače na pneumatickú dopravu medziproduktov. Sú tu umiestnené aj čističky krupíc a krupičiek a vytieračky otrúb. Strojné zariadenie je vybavené filtrami a vysokotlakovými ventilátormi, čo znižuje hlučnosť čistiarne a samotného mlyna a zlepšuje čistotu celej prevádzky. Miešacie komory sú dostatočne prístupné a slúžia na miešanie múčnych typov. Stroje a zariadenia sú ovládateľné z velína.

4.  
Stavebné vyhotovenie výrobní kŕmnych zmesí je riešené  nosnou konštrukciou zo železobetónu alebo  oceľovou nosnou konštrukciou s opláštením, prípadne ich kombináciou. Zrno sa prepravuje do výrobne pomocou dopravníkov alebo samospádom spravidla z obilného sila. Ostatné suroviny, koncentráty a rôzne minerály sa skladujú na jednom podlaží vo veľkokapacitných zásobníkoch alebo v malých silách, prípadne samostatných skladoch a sú spravidla vrecované. Samostatnú výrobňu charakterizuje veľmi vysoká prašnosť, ku ktorej dochádza           v dôsledku technologického procesu.

II. 

Úlohy a postup činnosti

1.  Veliteľ zásahu na mieste udalosti rozhodne: 

     a) o vykonaní prieskumu, predbežnom nasadení síl a prostriedkov a o zabezpečení miesta požiariska (zastavení prevádzky, ventilačných zariadení, vypnutí prívodov elektrickej energie a činnosti núdzového osvetlenia),

b) o postupe a o spôsobe evakuácie ohrozených osôb a majetku (určí skupinu, ktorá bude evakuáciu vykonávať, evakuačné cesty a prostriedky na jej vykonanie),

c) o privolaní posilových hasičských jednotiek (najmä s výškovou technikou)            a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o rozdelení požiariska na zásahové úseky a určí ich veliteľov, ako aj o zriadení riadiaceho štábu, ak to situácia vyžaduje,

e) o stupni ochrany zasahujúcich príslušníkov,

f) o druhu hasiacej látky, počte a druhoch prúdov a smeroch ich nasadenia, typoch prúdnic s prihliadnutým na použitie v prašnom prostredí a o spôsobe zamedzenia šírenia požiaru do vyšších podlaží a na susedné objekty,

g) o preverení možnosti použitia stabilného hasiaceho zariadenia, ak sa v objekte nachádza,

h) o zabezpečení náhradných fliaš pre izolačné dýchacie prístroje,

i) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu,

j) o opatreniach na zabezpečenie ochrany obilia a múky v nehoriacich miestnostiach pred účinkami vody použitej na hasenie požiaru.

2. Rozhodnutia veliteľa zásahu pri požiaroch vo výrobniach kŕmnych zmesí majú spravidla rovnaký charakter ako pri požiaroch v mlynoch a obdobný je aj  postup pri lokalizácii a likvidácii týchto požiarov.

3.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) v prípade, ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytne ochranu pred tlakovou vlnou,

f) rozoberajú stavebné konštrukcie a technologické zariadenia, ak to situácia vyžaduje.
III. 
Očakávané zvláštnosti
1.   Požiare mlynov a výrobne kŕmnych zmesí sú veľmi nebezpečné, rýchle sa šíria a nadobúdajú veľký rozsah. Jednotlivé poschodia sú vodorovne a zvisle spojené dopravným potrubím a rôznymi dopravníkmi na prepravu obilia a múky. Pri požiari sa vyvíja veľké množstvo dymu a splodín horenia a rýchle stúpa teplota. Slabá viditeľnosť sťažuje celkovú situáciu a nepriaznivo vplýva na výkon záchranných prác. Tieto musia byť vykonané rýchle a musia byť účinné. 

2. 
V prípade vzniku požiaru  treba okamžite odstaviť celú výrobu z prevádzky, čím sa zamedzí tvoreniu nového prachu a preneseniu horiaceho meliva do ďalších priestorov a zariadení. Nebezpečenstvo šírenia požiaru sa obmedzí tiež uzatvorením dverí výťahov a chodieb; nesmie sa tým však zamedziť možnosť prístupu záchranným zložkám a možnosť úniku osôb zo zadymených priestorov.

